তাঁর কোচিংয়েই প্রথম আইএসএলে চ্যাম্পিয়ন হয়েছিল আতলেতিকো দে কলকাতা। কিন্তু দু’বছরের সম্পর্ক ছিন্ন করে এই মরসুমে তিনি এফসি পুণে সিটি’র দায়িত্বে। কিন্তু ভাল প্রস্তাব পেলে ভবিষ্যতে কলকাতায় ফিরতে তাঁর কোনও আপত্তি নেই। তিনি, আন্তোনিও লোপেজ হাবাস।
আতলেতিকো দে কলকাতার বিরুদ্ধে গ্রুপ লিগের শেষ ম্যাচ খেলতে নামার চব্বিশ ঘণ্টা আগে স্প্যানিশ কোচ বললেন, ‘‘কলকাতা আমার অন্যতম প্রিয় শহর। এখানকার দর্শকদের উন্মাদনা কখনও ভুলতে পারব না। তাই ভাল প্রস্তাব পেলেই কলকাতায় ফিরে আসব।’’
তাহলে এফসি পুণে সিটি’তে গেলেন কেন? স্প্যানিশ কোচের অভিযোগ, ‘‘আমি তো থাকতেই চেয়েছিলাম। আতলেতিকো দে কলকাতার কর্তাদের জন্য অপেক্ষাও করেছিলাম। কিন্তু ওঁরা কেউ আসেননি নতুন চুক্তি নিয়ে কথা বলতে। তাই এফসি পুণে সিটি’তে চলে গিয়েছি।’’ যদিও প্রাক্তন কোচের অভিযোগ মানতে নারাজ আতলেতিকো দে কলকাতার স্পোর্টস ডিরেক্টর আলবার্তো মারেরো। বৃহস্পতিবার রাতে ই-মেল বিবৃতিতে তিনি জানিয়েছেন, ‘হাবাস’কে ধন্যবাদ কোচ হিসেবে ওঁর অবদানের জন্য। কিন্তু উনি এমন কিছু শর্ত দিয়েছিলেন, যা মেনে নেওয়া সম্ভব ছিল না আমাদের পক্ষে’। 
১৩ ম্যাচে পয়েন্ট নিয়ে আইএসএল লিগ টেবিলে এই মুহূর্তে ছয় নম্বরে এফসি পুণে সিটি। খেতাবের দৌড় থেকে ইতিমধ্যেই ছিটকে গিয়েছে তারা। কিন্তু আতলেতিকো দে কলকাতা পৌঁছে গিয়েছে শেষ চারে। আজ, শুক্রবার রবীন্দ্র সরোবর স্টেডিয়ামে নিয়মরক্ষার ম্যাচে একমাত্র আকর্ষণ কি তাহলে হাবাস বনাম কলকাতা দ্বৈরথ? স্প্যানিশ কোচ বললেন, ‘‘মাঠে নামার আগে পর্যন্ত কলকাতাকে নিয়ে আমার আবেগ থাকবে। কিন্তু খেলা শুরু হওয়ার পর আমি পুরোপুরি পেশাদার। ওদের হারিয়েই মাঠ ছাড়তে চাই।’’
আতলেতিকো দে কলকাতা কোচ হোসে ফ্রান্সিসকো মলিনা বলে দিলেন, ‘‘লড়াই দু’দলের মধ্যে। আমি বা হাবাস কেউ-ই খেলব না। তাছাড়া আমরা ইতিমধ্যেই শেষ চারে পৌঁছে গিয়েছি। তাই ঝুঁকি নেওয়ার কোনও প্রশ্ন নেই।’’